P6_TA(2004)0096

Πρόοδος της Τουρκίας στην πορεία προς την ένταξη

Ψήφισμα του Ευρωπαϊκού Κοινοβουλίου σχετικά με την περιοδική έκθεση 2004 και τη σύσταση της Ευρωπαϊκής Επιτροπής που αφορά την πρόοδο της Τουρκίας προς την προσχώρηση (COM(2004)0656 — C6-0148/2004 — 2004/2182(INI))

Το Ευρωπαϊκό Κοινοβούλιο,

- έχοντας υπόψη την περιοδική έκθεση 2004 και τη σύσταση της Επιτροπής για την πρόοδο της Τουρκίας προς την προσχώρηση, της 6ης Οκτωβρίου 2004 (COM(2004)0656 — C6-0148/2004) [1],

- έχοντας υπόψη το από 1 Απριλίου 2004 ψήφισμά του σχετικά με την περιοδική έκθεση 2003 της Επιτροπής για την πρόοδο που σημειώθηκε στην πορεία προσχώρησης της Τουρκίας [2] και προηγούμενα ψηφίσματα επί του εν λόγω ζητήματος που ενέκρινε μεταξύ 18ης Ιουνίου 1987 και 1ης Απριλίου 2004,

- έχοντας υπόψη τα συμπεράσματα του Ευρωπαϊκού Συμβουλίου (Κοπεγχάγη, 21- 22 Ιουνίου 1993, Ελσίνκι, 10- 11 Δεκεμβρίου 1999, Κοπεγχάγη, 12- 13 Δεκεμβρίου 2002, Θεσσαλονίκη, 19- 20 Ιουνίου 2003 και Βρυξέλλες, 12 και 13 Δεκεμβρίου 2003),

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων και τη γνωμοδότηση της Επιτροπής Προϋπολογισμών (A6-0063/2004),

A. λαμβάνοντας υπόψη ότι η Επιτροπή καταλήγει στο συμπέρασμα ότι η Τουρκία έχει εκπληρώσει επαρκώς τα πολιτικά κριτήρια της Κοπεγχάγης και συνιστά να ανοίξουν ενταξιακές διαπραγματεύσεις,

Β. λαμβάνοντας υπόψη ότι το Ευρωπαϊκό Συμβούλιο αποφάσισε το 2002 ότι εάν η Τουρκία εκπληρώσει τα πολιτικά κριτήρια της Κοπεγχάγης, η Ευρωπαϊκή Ένωση (ΕΕ) θα ανοίξει ενταξιακές διαπραγματεύσεις χωρίς καθυστέρηση,

Γ. εκτιμώντας ότι στην Τουρκία έχει σημειωθεί αισθητή νομοθετική και θεσμική σύγκλιση προς τα ευρωπαϊκά πρότυπα, ιδίως από τις εκλογές του 2002,

Δ. λαμβάνοντας υπόψη ότι η Επιτροπή έχει αναφέρει ότι η ένταξη της Τουρκίας θα διαφέρει από τις προηγούμενες διευρύνσεις λόγω του συνδυασμένου αντικτύπου του πληθυσμού, της έκτασης, της γεωγραφικής θέσης, καθώς και του δυναμικού της χώρας από πλευράς οικονομίας, ασφάλειας και στρατιωτικών δυνάμεων,

Ε. εκτιμώντας ότι η Τουρκία δημοκρατική και οικονομικά σταθερή θα ωφελήσει σημαντικά ολόκληρη την Ευρώπη,

ΣΤ. υπενθυμίζοντας τα συμπεράσματα των Ευρωπαϊκών Συμβουλίων του Ελσίνκι και της Κοπεγχάγης, στα οποία αναγνωριζόταν ρητώς η πολιτική βούληση της Τουρκίας να γίνει μέλος της ΕΕ, καθώς και το δικαίωμά της να αποκτήσει καθεστώς υποψήφιας προς πλήρη ένταξη χώρας,

Ζ. λαμβάνοντας υπόψη ότι η στρατηγική που προτείνει η Επιτροπή για τη διαδικασία ένταξης αποτελείται από τρεις πυλώνες, οι οποίοι αφορούν αντιστοίχως: τη συνεργασία για την ενίσχυση και την υποστήριξη της διαδικασίας μεταρρυθμίσεων στην Τουρκία· τους ειδικούς όρους διεξαγωγής των ενταξιακών διαπραγματεύσεων στο πλαίσιο διακυβερνητικής διάσκεψης όπου οι αποφάσεις λαμβάνονται με ομοφωνία (συγκριτικές αξιολογήσεις για το άνοιγμα και το κλείσιμο των κεφαλαίων, δυνατότητα θέσπισης μακρών μεταβατικών περιόδων όσον αφορά την ελεύθερη κυκλοφορία των εργαζομένων, τη γεωργία και την υλοποίηση των διαρθρωτικών πολιτικών (ταμείο συνοχής), καθώς και πρόβλεψης ειδικών διευθετήσεων και μόνιμων διασφαλίσεων)· και αισθητά ενισχυμένο πολιτικό και πολιτιστικό διάλογο με συμμετοχή των πολιτών των κρατών μελών και της Τουρκίας,

Η. λαμβάνοντας υπόψη ότι η Επιτροπή δεν έχει προτείνει ημερομηνία για το άνοιγμα των διαπραγματεύσεων και έχει αναφέρει ότι η διαδικασία των διαπραγματεύσεων είναι διαδικασία ανοικτού πέρατος, το αποτέλεσμα της οποίας δεν είναι εγγυημένο εκ των προτέρων,

Θ. λαμβάνοντας υπόψη ότι η Επιτροπή έχει δηλώσει ότι ο μη αναστρέψιμος χαρακτήρας των μεταρρυθμιστικών διαδικασιών και ειδικότερα η εφαρμογή τους όσον αφορά τις θεμελιώδεις ελευθερίες θα πρέπει να επιβεβαιωθούν επί μακρά χρονική περίοδο,

Ι. λαμβάνοντας υπόψη ότι η Επιτροπή έχει δηλώσει ότι, ανεξάρτητα από την έκβαση των διαπραγματεύσεων ή την συνακόλουθη διαδικασία κύρωσης, οι σχέσεις μεταξύ ΕΕ και Τουρκίας πρέπει να εξασφαλίσουν ότι η Τουρκία παραμένει πλήρως συνδεδεμένη με τις ευρωπαϊκές δομές,

ΙΑ. λαμβάνοντας υπόψη ότι η Επιτροπή θα προτείνει αναθεώρηση της ενταξιακής εταιρικής σχέσης την άνοιξη του 2005 και θα παρουσιάζει ετήσια γενική επισκόπηση, αρχίζοντας από το τέλος του 2005, σχετικά με τον τρόπο με τον οποίο εδραιώνονται και διευρύνονται οι πολιτικές μεταρρυθμίσεις,

ΙΒ. λαμβάνοντας υπόψη ότι, κατά τη Συνθήκη για την Ευρωπαϊκή Ένωση, σε περίπτωση σοβαρής και διαρκούς παραβίασης των αρχών της ελευθερίας, της δημοκρατίας, του σεβασμού των ανθρωπίνων δικαιωμάτων και των θεμελιωδών ελευθεριών και του κράτους δικαίου, καθώς και των αρχών του διεθνούς δικαίου, η Επιτροπή θα συστήσει τη διακοπή των διαπραγματεύσεων στο Συμβούλιο, το οποίο θα αποφασίσει με ειδική πλειοψηφία,

ΙΓ. λαμβάνοντας υπόψη ότι η Επιτροπή έχει αναφέρει ότι η ΕΕ θα χρειασθεί να ορίσει τις δημοσιονομικές προοπτικές της για την περίοδο από το 2014 και μετά πριν καταστεί δυνατή η περάτωση των διαπραγματεύσεων,

ΙΔ. λαμβάνοντας υπόψη τη δήλωση του Ευρωπαϊκού Συμβουλίου του Ιουνίου 2003, στην οποία αναφέρεται ότι "η ικανότητα της Ένωσης να ενσωματώσει νέα κράτη μέλη, διατηρώντας παράλληλα την ώθηση της ευρωπαϊκής ολοκλήρωσης, αποτελεί επίσης σημαντικό στοιχείο που ανταποκρίνεται στο γενικό συμφέρον, τόσο της Ένωσης όσο και των υποψηφίων χωρών",

ΙΕ. λαμβάνοντας υπόψη ότι μελέτη της Επιτροπής για τον αντίκτυπο της ένταξης της Τουρκίας έχει αναφέρει ότι η ένταξή της καθιστά απολύτως απαραίτητη την ουσιαστική μεταρρύθμιση πολλών πολιτικών της ΕΕ,

ΙΣΤ. λαμβάνοντας υπόψη ότι η κυβέρνηση της Τουρκίας, σε συνεργασία με το Κοινοβούλιο της χώρας, θέσπισε και έθεσε σε εαφρμογή σημαντικές συνταγματικές και νομοθετικές αλλαγές τα τελευταία χρόνια,

ΙΖ. εκτιμώντας ότι το άνοιγμα των ενταξιακών διαπραγματεύσεων θα πρέπει να συνεπάγεται ότι τα πολιτικά κριτήρια πληρούνται και ότι η ΕΕ θα έχει την δυνατότητα να απορροφήσει την Τουρκία, διατηρώντας παράλληλα την ορμή της ευρωπαϊκής ολοκλήρωσης, η δε ικανοποίηση "του συνόλου των κριτηρίων" της Κοπεγχάγης συνιστά τη βάση της ένταξης στην Ένωση,

ΙΗ. λαμβάνοντας υπόψη ότι ο νέος Ποινικός Κώδικας και ο νόμος για την ίδρυση δευτεροβάθμιων δικαστηρίων εκδόθηκαν στις 26 Σεπτεμβρίου 2004, και ο νόμος για τις ενώσεις στις 4 Νοεμβρίου 2004 ενώ η απόφαση για τον Κώδικα Ποινικής Δικονομίας, η νομοθεσία για την ίδρυση της δικαστικής αστυνομίας καθώς και ο νόμος για την εκτέλεση των ποινών και των μέτρων δεν έχουν ακόμη εκδοθεί,

ΙΘ. λαμβάνοντας υπόψη ότι, παρά τις εκτεταμένες αλλαγές που εισήχθησαν με δύο σημαντικές δέσμες συνταγματικών μεταρρυθμίσεων το 2001 και το 2004, η Τουρκία έχει διατηρήσει Σύνταγμα που θεσπίστηκε το 1982,

Κ. λαμβάνοντας υπόψη ότι ο πλήρης κοινοβουλευτικός έλεγχος για τις στρατιωτικές δαπάνες θα πρέπει να εξασφαλιστεί στην πράξη με βάση τις εγκριθείσες μεταρρυθμίσεις,

ΚΑ. λαμβάνοντας υπόψη ότι εκατοντάδες περιπτώσεις βασανιστηρίων έχουν αναφερθεί σε τουρκικούς κυβερνητικούς φορείς και οργανώσεις ανθρωπίνων δικαιωμάτων τόσο κατά το 2003 όσο και κατά το 2004, και ότι περισσότερες από 2000 αιτήσεις ασύλου από τούρκους πολίτες έγιναν δεκτές από κράτη μέλη της ΕΕ κατά το 2003,

ΚΒ. λαμβάνοντας υπόψη ότι η Επιτροπή υπογραμμίζει ότι τα νομοθετικά και εκτελεστικά μέτρα πρέπει να εδραιωθούν και διευρυνθούν περαιτέρω, ιδίως στην κατεύθυνση της πολιτικής μηδενικής ανοχής εναντίον των βασανιστηρίων και της κακομεταχείρισης, και στην εφαρμογή των διατάξεων που αφορούν την ελευθερία της έκφρασης, την ελευθερία του τύπου, την ελευθερία της θρησκείας, τα δικαιώματα των γυναικών, τα δικαιώματα των παιδιών, συμπεριλαμβανομένης της απαγόρευσης της παιδικής εργασίας και τα πρότυπα της Διεθνούς Οργάνωσης Εργασίας,

ΚΓ. λαμβάνοντας υπόψη ότι, παρά την εφαρμογή εκτενούς προγράμματος μεταρρυθμίσεων, τα συστήματα εκπαίδευσης και κατάρτισης εξακολουθούν να παρουσιάζουν ορισμένα κενά, και ότι, συνεπώς, θα πρέπει να βελτιωθεί η εκπαιδευτική προσφορά στις λιγότερο ευνοημένες περιοχές, καθώς και το ποσοστό σχολικής φοίτησης, ιδίως των κοριτσιών,

ΚΔ. λαμβάνοντας υπόψη ότι για την ενίσχυση της θρησκευτικής ελευθερίας η Τουρκία θα πρέπει να συνεχίσει τις μεταρρυθμίσεις έτσι ώστε να εγγυηθεί ταχέως ίση μεταχείριση όλων των θρησκευτικών κοινοτήτων και μειονοτήτων, μεταξύ άλλων στον τομέα των δικαιωμάτων ιδιοκτησίας, του νομικού καθεστώτος, των σχολείων και της εσωτερικής διαχείρισης, των διατάξεων χωροταξίας και της εκπαίδευσης του κλήρου,

ΚΕ. λαμβάνοντας υπόψη ότι ο κουρδικός λαός αποτελεί σημαντική συνιστώσα της τουρκικής κοινωνίας και, επομένως, τα δικαιώματά του πρέπει να αναγνωρίζονται πλήρως,

ΚΣΤ. λαμβάνοντας υπόψη ότι η Ελληνορθόδοξη Ιερατική Σχολή της Χάλκης δεν έχει ακόμη ανοίξει εκ νέου, παρά τις προηγούμενες εκκλήσεις του Ευρωπαϊκού Κοινοβουλίου προς τις τουρκικές αρχές,

ΚΖ. εκτιμώντας ότι δεν έχει ακόμη διαμορφωθεί ολοκληρωμένη στρατηγική για την ανάπτυξη των οικονομικών, κοινωνικών και πολιτιστικών αναγκών του τοπικού πληθυσμού στη νοτιοανατολική Τουρκία και ότι η επιστροφή των εσωτερικά εκτοπισμένων στη νοτιοανατολική Τουρκία έχει περιορισθεί και παρεμποδισθεί από το σύστημα των φρουρών των χωριών και από την έλλειψη υλικής υποστήριξης,

ΚΗ. λαμβάνοντας υπόψη ότι η Τουρκία δεν έχει ακόμη εφαρμόσει εκκρεμείς αποφάσεις του Ευρωπαϊκού Δικαστηρίου Ανθρωπίνων Δικαιωμάτων, συμπεριλαμβανομένης της αποκατάστασης του δικαιώματος ιδιοκτησίας στην υπόθεση Λοϊζίδου και της απόφασης του Δικαστηρίου στην υπόθεση της Κύπρου κατά της Τουρκίας,

ΚΘ. λαμβάνοντας υπόψη ότι η Λεϊλά Ζάνα και οι συνάδελφοί της αποφυλακίσθηκαν επιτέλους από την άδικη φυλάκιση και τώρα εργάζονται για την καλύτερη ενσωμάτωση των Κούρδων στην παραδοσιακή πολιτική ζωή της Τουρκίας,

Λ. λαμβάνοντας υπόψη ότι οι τουρκικές και κουρδικές πολιτικές δυνάμεις, οργανώσεις της κοινωνίας των πολιτών, θρησκευτικές οργανώσεις και εξέχουσες προσωπικότητες στην Τουρκία υποστηρίζουν ένθερμα την έναρξη διαπραγματεύσεων προσχώρησης στην ΕΕ, με την ελπίδα ότι η έναρξη αυτών των διαπραγματεύσεων θα εμβαθύνει και θα επιταχύνει τη μεταρρυθμιστική διαδικασία στην Τουρκία,

ΛΑ. λαμβάνοντας υπόψη ότι τα σύνορα μεταξύ Τουρκίας και Αρμενίας δεν έχουν ακόμη ανοίξει ξανά από τις τουρκικές αρχές, οι οποίες με τον τρόπο αυτό έχουν χάσει μια ευκαιρία να προωθήσουν σχέσεις καλής γειτονίας με την Αρμενία,

ΛΒ. λαμβάνοντας υπόψη ότι οι τουρκικές αρχές εξακολουθούν επίσης να μην ικανοποιούν τα αιτήματα σχετικά με τα λοιπά αρμενικά θέματα, όπως τα εξέφρασε το Ευρωπαϊκό Κοινοβούλιο με το ψήφισμά του της 18ης Ιουνίου 1987,

ΛΓ. λαμβάνοντας υπόψη ότι το εκ νέου άνοιγμα για τους προσκυνητές των ερειπωμένων αρμενικών εκκλησιών του Ανί, κοντά στο Καρς της Ανατολικής Ανατολίας, το αξιοσημείωτο έργο του τούρκου ιστορικού Halil Berktay για τη γενοκτονία και η αναγέννηση των διακρατικών σχέσεων με την Αρμενική Δημοκρατία αποτελούν ουσιώδη βήματα προόδου, αλλά εξακολουθεί να υφίσταται η ανάγκη να ολοκληρωθεί αυτό το εγχείρημα, ιδίως με το εκ νέου άνοιγμα των συνόρων μεταξύ Τουρκίας και Αρμενίας,

ΛΔ. λαμβάνοντας υπόψη ότι, στο πλαίσιο του ευρύτερου κυπριακού προβλήματος, η διεθνής κοινότητα εξακολουθεί να ανησυχεί για το γεγονός ότι η Κυπριακή Δημοκρατία δεν έχει αναγνωρισθεί από την Τουρκία, καθώς και για το γεγονός ότι δύναμη περισσότερων από 30000 τούρκων στρατιωτών σταθμεύει στη Βόρεια Κύπρο,

ΛΕ. λαμβάνοντας υπόψη ότι η συνέχιση της διαδικασίας εκδημοκρατισμού και του προγράμματος κοινωνικοοικονομικού εκσυγχρονισμού θα μπορούσε να οδηγήσει την Τουρκία:

- να διαδραματίσει σημαντικό ρόλο σε ορισμένα διεθνικά ζητήματα (ενέργεια, υδάτινοι πόροι, μεταφορές, διαχείριση των συνόρων, καταπολέμηση της τρομοκρατίας)·

- να ασκήσει θετική επιρροή στην ανάπτυξη κοσμικών δημοκρατικών κρατών στον ισλαμικό κόσμο, ως αντίβαρο του θρησκευτικού φονταμενταλισμού·

- να έχει θετικό αντίκτυπο στα επιτεύγματα της εξωτερικής πολιτικής της ΕΕ σε ορισμένες δυνητικώς ασταθείς γειτονικές περιοχές, όπως η Μεσόγειος, η Μέση Ανατολή, ο Καύκασος και η Κεντρική Ασία·

1. χαιρετίζει τη διαδικασία πολιτικών μεταρρυθμίσεων στην Τουρκία και τις εγκριθείσες συνταγματικές και νομοθετικές αλλαγές που έχουν τεθεί σε ισχύ, καθώς και την πρόοδο στην υλοποίηση των μεταρρυθμίσεων από τότε που το Ευρωπαϊκό Κοινοβούλιο ενέκρινε το ψήφισμα της 5ης Ιουνίου 2003 Κοινοβουλίου σχετικά με την αίτηση της Τουρκίας για ένταξη στην Ευρωπαϊκή Ένωση [3]· ωστόσο, είναι της γνώμης ότι οι τουρκικές αρχές εξακολουθούν να πρέπει να υιοθετήσουν και να εφαρμόσουν περαιτέρω μεταρρυθμίσεις, και να θέσουν τις τρέχουσες μεταρρυθμίσεις σε εφαρμογή, προκειμένου να ικανοποιήσουν πλήρως τα πολιτικά κριτήρια·

2. χαιρετίζει τις εντυπωσιακές προσπάθειες των τουρκικών αρχών να επιτύχουν αισθητή νομοθετική και θεσμική σύγκλιση της Τουρκίας προς τα ευρωπαϊκά πρότυπα·

3. χαιρετίζει τις θετικές εξελίξεις στην τουρκική οικονομία, που εκδηλώνονται ιδίως με τη μείωση των μακροοικονομικών ανισομερειών και την αύξηση των ρυθμών ανάπτυξης·

4. χαιρετίζει τον συνεχιζόμενο ισχυρό ζήλο και την πολιτική βούληση της τουρκικής κυβέρνησης και της μεγάλης πλειοψηφίας των εκλεγμένων αντιπροσώπων του τουρκικού λαού να πλησιάσουν περισσότερο την ΕΕ· χαιρετίζει τη σημαντική λαϊκή υποστήριξη που αντικατοπτρίζεται στα αποτελέσματα των δημοσκοπήσεων·

5. επισημαίνει με ικανοποίηση ότι τα τελευταία χρόνια η Τουρκία έχει εκπληρώσει ορισμένες συστάσεις και απαιτήσεις που περιέχονταν σε ψηφίσματα του Ευρωπαϊκού Κοινοβουλίου, που αφορούσαν ιδίως, μεταξύ άλλων: την ολοκληρωτική κατάργηση της θανατικής ποινής, την επέκταση σημαντικών θεμελιωδών δικαιωμάτων και ελευθεριών, τη μείωση του ρόλου του Εθνικού Συμβουλίου Ασφαλείας και την άρση της κατάστασης έκτακτης ανάγκης στη νοτιοανατολική περιοχή της χώρας, ανταποκρινόμενη με τον τρόπο αυτόν σε ορισμένες συστάσεις που περιέχονταν σε ψηφίσματα του Ευρωπαϊκού Κοινοβουλίου· εκφράζει ωστόσο λύπη για τις επιφυλάξεις που εκφράσθηκαν σχετικά με το Διεθνές Σύμφωνο για τα Αστικά και Πολιτικά Δικαιώματα καθώς και για το Διεθνές Σύμφωνο για τα Οικονομικά, Κοινωνικά και Πολιτιστικά Δικαιώματα·

6. εκφράζει την απεριόριστη στήριξή του προς τις οργανώσεις και τους φορείς της κοινωνίας των πολιτών που δρουν στην Τουρκία για την προάσπιση και την προαγωγή των θεμελιωδών δικαιωμάτων και ελευθεριών· καλεί το Συμβούλιο και την Επιτροπή να ενισχύσουν τη συνεργασία τους με τις οργανώσεις αυτές, στο πλαίσιο της παρακολούθησης της τήρησης εκ μέρους της Τουρκίας των πολιτικών κριτηρίων της Κοπεγχάγης·

7. αναγνωρίζει ότι οι μεταρρυθμίσεις τις οποίες πραγματοποίησαν οι τουρκικές αρχές έχουν αυξήσει το πεδίο δράσης των μη κυβερνητικών οργανώσεων, ιδίως όσον αφορά την προαγωγή των ανθρωπίνων δικαιωμάτων, και καλεί την κυβέρνηση να εντείνει τις προσπάθειες για την πλήρη εξάλειψη των φαινομένων εκφοβισμού και παρενόχλησης όσων αγωνίζονται για τα ανθρώπινα δικαιώματα και των οργανώσεων προάσπισης των ανθρωπίνων δικαιωμάτων·

8. χαιρετίζει ιδίως την μεταρρύθμιση της ποινικής δικονομίας, η οποία ενισχύει τα δικαιώματα της υπεράσπισης· θεωρεί, ωστόσο, ότι το άρθρο 305 του νέου τουρκικού ποινικού κώδικα το οποίο επιβάλλει κυρώσεις για καταγγελλόμενες "απειλές στα θεμελιώδη εθνικά συμφέροντα" και η επεξηγηματική έκθεσή του που βάζει στο στόχαστρο την ελευθερία της έκφρασης, ιδίως όσον αφορά τα ζητήματα της Κύπρου και της Αρμενίας, είναι ασυμβίβαστο με την Ευρωπαϊκή Σύμβαση του 1950 για την Προστασία των Ανθρωπίνων Δικαιωμάτων και των Θεμελιωδών Ελευθεριών· ζητεί συνεπώς την κατάργησή του·

9. χαιρετίζει την αποφυλάκιση της Λεϊλά Ζάνα και των συναδέλφων της από το πρώην Κόμμα της Δημοκρατίας (DEP) και ζητεί δίκαιη και ισότιμη νέα δίκη και άμεση απελευθέρωση όλων όσοι κρατούνται έχοντας καταδικαστεί για μη βίαιη έκφραση γνώμης στην Τουρκία·

10. χαιρετίζει το γεγονός ότι η τουρκική κυβέρνηση έχει εισαγάγει νομικές αλλαγές οι οποίες επιτρέπουν σε ιδιωτικά κέντρα γλωσσών να προσφέρουν μαθήματα σε μητρικές γλώσσες άλλες πλην της τουρκικής (κουρδική, κιρκασιανή, αρμενική κτλ.), να μεταδίδονται προγράμματα μαζικών μέσων καθώς και να ανοίγουν και να λειτουργούν σταθμοί που μεταδίδουν σε άλλες γλώσσες· καλεί την τουρκική κυβέρνηση να άρει όλους τους περιορισμούς που απομένουν στον τομέα των μεταδόσεων και της εκπαίδευσης σε μειονοτικές γλώσσες·

11. παροτρύνει ένθερμα την Τουρκία να επεκτείνει στην πράξη τις νομικές αυτές αλλαγές και τις εφαρμογές τους στην εκπαίδευση και στις ραδιοτηλεοπτικές μεταδόσεις για μη μουσουλμανικές μειονότητες (Έλληνες, Αρμένιοι, Εβραίοι, Σύριοι)·

12. καλεί την Τουρκία να βελτιώσει δραστικά την αντίληψή της περί εθνοτικών και θρησκευτικών μειονοτήτων, για παράδειγμα τονίζοντας τη συμβολή τους στην πολιτιστική κληρονομιά της χώρας· ζητεί ειδικότερα από τις τουρκικές αρχές να λάβουν υπόψη τους ότι ορισμένες συγκεκριμένες εκφάνσεις της συμβολής αυτής, όπως οι αρχαιολογικοί χώροι Hasankeyf, Ani, Ζεύγμα ή Aghtamar μπορούν να καταχωριστούν στον κατάλογο παγκόσμιας κληρονομιάς της Unesco·

13. παροτρύνει, στο πλαίσιο αυτό, την τουρκική κυβέρνηση να εφαρμόσει τα πρότυπα περιβαλλοντικής προστασίας και ανθρωπίνων δικαιωμάτων της ΕΕ στα μεγάλα έργα, όπως η κατασκευή φραγμάτων στην κοιλάδα του Munzur, το φράγμα Ilisu και τα χρυσωρυχεία στην Πέργαμο, όπου η ιστορική κληρονομιά και μοναδικής αξίας τοπία βρίσκονται σε κίνδυνο·

14. παροτρύνει τις τουρκικές αρχές να εφαρμόσουν πλήρως πολιτική μηδενικής ανοχής σε όλα τα επίπεδα και σε όλες τις πτυχές ώστε να εκριζωθεί πλήρως το φαινόμενο των βασανιστηρίων, δεδομένου ότι περιστατικά εξακολουθούν να αναφέρονται σε τουρκικούς κυβερνητικούς φορείς και σε οργανώσεις ανθρωπίνων δικαιωμάτων και δεδομένου ότι η τακτική της μηδενικής ανοχής εφαρμόζεται ανεπαρκώς·

15. προτείνει στην τουρκική κυβέρνηση, κατά τη μεταρρύθμιση της ποινικής δικονομίας, να καταργήσει τη δυνατότητα παραγραφής για όλες τις ποινικές υποθέσεις μετά την έναρξη της δίκης· ζητεί από το τουρκικό δικαστικό σύστημα και ιδίως από τους εισαγγελείς, να εστιάσουν την προσοχή τους σε υποθέσεις καταγγελλομένων βασανιστηρίων, δεδομένου ότι επί του παρόντος έχουν κινηθεί μόνον ελάχιστες δικαστικές έρευνες και δικαστικές διαδικασίες κατά υπόπτων δραστών· καλεί την Τουρκία να αυξήσει τα επίπεδα στελέχωσης των εισαγγελικών υπηρεσιών προκειμένου να επιτευχθούν αποτελέσματα·

16. καλεί, στο πλαίσιο αυτό, τις τουρκικές αρχές να εντείνουν τις προσπάθειες για αποτελεσματικότερη εφαρμογή, ιδίως δε να καταπολεμήσουν πιο αποφασιστικά το φαινόμενο της ατιμωρησίας, και εμμένει στην ανάγκη ενίσχυσης των προγραμμάτων που αποβλέπουν στην καταβολή εκπαιδευτικών προσπαθειών με στόχο την εξέλιξη της νοοτροπίας των αστυνομικών και των δυνάμεων της τάξης, ώστε να διασφαλίζεται η αυστηρή τήρηση του δικαίου·

17. καλεί το τουρκικό Υπουργείο Εσωτερικών να θεσπίσει και εφαρμόσει την πολιτική της άμεσης έναρξης, ως θέματος αρχής, διοικητικών και πειθαρχικών ερευνών καθ' οιουδήποτε αστυνομικού κατηγορούμενου για βασανιστήρια ή κακομεταχείριση·

18. καλεί τις τουρκικές αρχές να θέσουν σε ισχύ το νόμο για τις οργανώσεις, το νέο ποινικό κώδικα και το νόμο για τα ενδιάμεσα εφετεία και να εγκρίνουν την απόφαση για τον κώδικα ποινικής δικονομίας, τη νομοθεσία που θεσπίζει την δικαστική αστυνομία και το νόμο για την εκτέλεση των ποινών και των μέτρων·

19. καλεί τις τουρκικές αρχές να μεταρρυθμίσουν ουσιαστικά το νόμο για τα ιδρύματα, κατόπιν διαβουλεύσεως, όπως θα πρέπει να γίνει με όλους αυτούς τους νόμους, με τους φορείς που θίγει ο νόμος αυτός, όπως οι σχετικές ΜΚΟ και το ευρύ φάσμα των θρησκευτικών κοινοτήτων·

20. καλεί την Επιτροπή Εξωτερικών Υποθέσεων και την Υποεπιτροπή Ανθρωπίνων Δικαιωμάτων να παρακολουθούν εκ του σύνεγγυς την κατάσταση των ανθρωπίνων δικαιωμάτων στην Τουρκία και ειδικότερα την επιτόπου εφαρμογή τους, ιδίως όσον αφορά την εφαρμογή της αρχής της μηδενικής ανοχής για βασανιστήρια, τη διαδικασία επιστροφής εκτοπισθέντων ατόμων σε συντονισμό με διεθνείς υπηρεσίες, την ανάληψη της εκστρατείας και την εφαρμογή του νόμου για την εξάλειψη της βίας κατά των γυναικών, το ζήτημα της προστασίας και της προαγωγής των δικαιωμάτων των μειονοτήτων, την ελευθερία της θρησκείας, την ελευθερία έκφρασης και την ελευθερία του Τύπου καθώς και την ελευθερία για σύσταση συνδικαλιστικών οργανώσεων·

21. επαναλαμβάνει ότι ζητεί να επέλθει αναμόρφωση του εκλογικού συστήματος με την οποία να μειωθεί το κατώφλι του δέκα τοις εκατό, ώστε να εξασφαλίζεται ευρύτερη εκπροσώπηση των πολιτικών δυνάμεων στην Μεγάλη Εθνοσυνέλευση, περιλαμβανομένων και των κατά κύριο λόγο κουρδικών κομμάτων·

22. εκφράζει την ανησυχία του για τη δίκη του κόμματος DEHAP και τον κίνδυνο διάλυσης του κόμματος· καλεί τις τουρκικές αρχές να σεβασθούν το δικαίωμα της ελευθερίας της έκφρασης καθώς και το δικαίωμα της οργάνωσης δημοκρατικών πολιτικών κομμάτων όπως είναι το DEHAP·

23. θεωρεί ότι η κατάρτιση νέου Συντάγματος αποτελεί περαιτέρω και πιθανώς αναγκαία αντανάκλαση του εντελώς θεμελιώδους χαρακτήρα των αλλαγών που απαιτούνται για ένταξη στην ΕΕ και επισημαίνει ότι ένα σύγχρονο Σύνταγμα μπορεί να αποτελέσει τη βάση για εκσυγχρονισμό του τουρκικού κράτους·

24. επαναλαμβάνει την ανάγκη συνεχιζόμενων προσπαθειών ώστε να εξασφαλισθεί η επάρκεια και η ανεξαρτησία του δικαστικού σώματος και καλεί τις τουρκικές αρχές να μεριμνήσουν ώστε να εφαρμοστούν γρήγορα όλες οι νομοθετικές αλλαγές, ιδίως όσον αφορά την προστασία των ανθρωπίνων δικαιωμάτων, και να μετουσιωθούν σε αλλαγή συμπεριφοράς σε όλα τα επίπεδα των δικαστικών αρχών·

25. καλεί την τουρκική κυβέρνηση να μεταρρυθμίσει τις τρέχουσες υπηρεσίες επιθεώρησης, αναθέτοντας τα σχετικά καθήκοντα σε ανεξάρτητες υπηρεσίες επιθεώρησης, στις οποίες θα πρέπει να διατεθούν επαρκείς πόροι ώστε να λειτουργούν αποτελεσματικά σε όλες τις περιφέρειες της Τουρκίας, καθώς και η εξουσία διεξαγωγής έρευνας ανά πάσα στιγμή σε οποιοδήποτε κρατητήριο της αστυνομίας με ταυτόχρονη στενή συνεργασία με ανεξάρτητες τουρκικές ΜΚΟ που δραστηριοποιούνται στον τομέα των ανθρωπίνων δικαιωμάτων·

26. εκφράζει την αμέριστη υποστήριξή του στις οργανώσεις και παράγοντες της κοινωνίας των πολιτών που δραστηριοποιούνται στην Τουρκία για την προάσπιση και την προώθηση των θεμελιωδών ελευθεριών·

27. καλεί τις τουρκικές αρχές να συνεχίσουν δραστήρια τον αγώνα εναντίον της διαφθοράς, η οποία εξακολουθεί να επηρεάζει σοβαρά την οικονομική, πολιτική και κοινωνική ζωή· χαιρετίζει τις προσπάθειες που καταβάλλουν οι τουρκικές αρχές κατά της διαφθοράς, συμπεριλαμβανομένης της κύρωσης της Συμβάσεως του ΟΟΣΑ εναντίον της δωροδοκίας, της Συμβάσεως των Ηνωμένων Εθνών κατά της Διαφθοράς και της συμμετοχής στην ομάδα κρατών του Συμβουλίου της Ευρώπης κατά της Διαφθοράς (GRECO)·

28. χαιρετίζει τις μεταρρυθμίσεις που έχουν ενισχύσει την αρχή της ισότητας μεταξύ ανδρών και γυναικών και επισημαίνει ότι ο νέος Ποινικός Κώδικας επιτελεί προόδους όσον αφορά τα δικαιώματα των γυναικών, επαναλαμβάνει όμως την ανησυχία του για την εξάπλωση που εξακολουθούν να γνωρίζουν τα περιστατικά οικιακής βίας και άλλων μορφών βίας εναντίον των γυναικών, ιδίως στις λιγότερο ανεπτυγμένες και στις αγροτικές περιοχές της χώρας, και ζητεί επιμόνως από τις τουρκικές αρχές να προσφέρουν πλήρη νομική προστασία και δικαστική και οικονομική βοήθεια στα θύματα, καθώς και καταφύγια και παρόμοιες εγκαταστάσεις και να στηρίξουν τις ΜΚΟ που παρέχουν τα εν λόγω καταφύγια και παρόμοιες εγκαταστάσεις· καλεί την Επιτροπή να στηρίξει αυτές τις προσπάθειες εντός των προγραμμάτων βοηθείας από την ΕΕ· καλεί τις τουρκικές αρχές να θεσπίσουν προγράμματα προς εξάλειψη του αναλφαβητισμού μεταξύ των γυναικών·

29. καλεί τις τουρκικές αρχές να ξεκινήσουν συνεχή διάλογο με το Ευρωπαϊκό Κοινοβούλιο για τα δικαιώματα των γυναικών στην Τουρκία και να λάβουν υπόψη τους σχετικά με το θέμα αυτό το ψήφισμα για το ρόλο των γυναικών στην Τουρκία στην κοινωνική, οικονομική και πολιτική ζωή, που πρόκειται να συζητηθεί στο Ευρωπαϊκό Κοινοβούλιο το 2005·

30. εκφράζει την ικανοποίησή του για το γεγονός ότι οι τουρκικές αρχές προέβησαν σε τροποποιήσεις του ποινικού κώδικα με στόχο την κατάργηση όλων των νομικών διατάξεων που δείχνουν επιείκεια έναντι των εγκλημάτων για λόγους τιμής· εμμένει, ωστόσο, στην ανάγκη να δημιουργηθούν οι συνθήκες που θα επιτρέπουν στα άτομα να καταγγέλλουν τις πρακτικές αυτές εντελώς άφοβα και εμπιστευτικά, καθώς και να ληφθεί μέριμνα ώστε αυτά τα εγκλήματα τιμής να αποτελούν αντικείμενο ερευνών και αποτελεσματικών διώξεων·

31. ζητεί επιμόνως από όλα τα εμπλεκόμενα μέρη να θέσουν αμέσως τέρμα στις εχθροπραξίες στο νοτιοανατολικό τμήμα της χώρας· καλεί την τουρκική κυβέρνηση να λάβει πιο δραστήρια μέτρα ώστε να υπάρξει συμφιλίωση με όσες κουρδικές δυνάμεις έχουν επιλέξει να εγκαταλείψουν τη χρήση όπλων·

32. καλεί τις τουρκικές αρχές να εντείνουν τις προσπάθειές τους ώστε να εξασφαλίσουν τον πλήρη σεβασμό του δικαιώματος στην εκπαίδευση για όλες τις γυναίκες οι οποίες αντιμετωπίζουν δυσκολίες στο οικογενειακό ή κοινωνικό περιβάλλον τους σε σχέση με την πρόσβασή τους στην πρωτοβάθμια ή τη δευτεροβάθμια εκπαίδευση·

33. επισημαίνει ότι η γενική κατάσταση στο νοτιοανατολικό τμήμα της χώρας έχει βελτιωθεί από το 1999, τόσο από πλευράς ασφάλειας όσο και από πλευράς σεβασμού των θεμελιωδών δικαιωμάτων· ζητεί από την τουρκική κυβέρνηση να αναπτύξει περαιτέρω σχέδια ώστε να δοθεί η δυνατότητα σε όσους το επιθυμούν να επιστρέψουν στα χωριά τους και στις πόλεις τους στη νοτιανατολική Τουρκία και να αντιμετωπίσει δεόντως τα προβλήματα που προκαλούνται αυτή τη στιγμή από το σύστημα των φυλάκων των χωριών· παροτρύνει την Τουρκία να αφοπλίσει τους φύλακες των χωριών και να καταργήσει το σύστημα των φυλάκων των χωριών· καλεί την Τουρκία να συνεργασθεί στενά με διεθνείς φορείς, όπως είναι τα Ηνωμένα Έθνη, η ΕΕ και το Συμβούλιο της Ευρώπης για να στηρίξει και επιταχύνει την επιστροφή των εντός της χώρας εκτοπισμένων, σύμφωνα με τις Κατευθυντήριες Αρχές των Ηνωμένων Εθνών για τον εντός της χώρας εκτοπισμό και ζητεί επιμόνως από τις αρχές να αναπτύξουν ολοκληρωμένο σχέδιο περιφερειακής ανάπτυξης για την οικονομική ανάπτυξη της νοτιοανατολικής Τουρκίας ως περιφέρειας και για την προώθηση του συνολικού εκσυγχρονισμού της κοινωνίας·

34. καλεί την Τουρκία να άρει την γεωγραφική επιφύλαξη στη Σύμβαση της Γενεύης του 1951 σε σχέση με το καθεστώς των προσφύγων·

35. καλεί τις τουρκικές αρχές να εφαρμόσουν τα πρότυπα της Διεθνούς Οργάνωσης Εργασίας για τα συνδικαλιστικά δικαιώματα και να θεσπίσουν περαιτέρω νομοθετικές διατάξεις για την απαγόρευση της εργασίας των παιδιών·

36. καλεί την τουρκική κυβέρνηση να άρει όλους τους φραγμούς στις εργατικές ενώσεις να οργανωθούν και να προωθήσει την ελευθερία του συνεταιρίζεσθαι ανακαλώντας τη ρήτρα που απαιτεί προκαταρκτική εξουσιοδότηση από την κυβέρνηση για την ίδρυση νέων συλλόγων και να προλειάνει το δρόμο προς την ανάπτυξη πραγματικού κοινωνικού διαλόγου, ο οποίος αποτελεί έναν από τους πυλώνες του οικονομικού και κοινωνικού προτύπου·

37. καλεί την τουρκική κυβέρνηση να περιορίσει τον πολιτικό ρόλο του στρατού μέσω συνεχών μεταρρυθμίσεων·

38. χαιρετίζει το γεγονός ότι η αρχή της πρωτοκαθεδρίας του διεθνούς δικαίου επί του εθνικού δικαίου καθιερώθηκε με το τουρκικό σύνταγμα όσον αφορά την Ευρωπαϊκή Σύμβαση των Ανθρωπίνων Δικαιωμάτων και καλεί τις τουρκικές αρχές να τηρούν όλες τις διατάξεις της και να εφαρμόσουν χωρίς καθυστέρηση τις αποφάσεις του Ευρωπαϊκού Δικαστηρίου των Ανθρωπίνων Δικαιωμάτων που ακόμη εκκρεμεί·

39. καλεί την Τουρκία να προωθήσει τη διαδικασία συμφιλίωσης με τον αρμενικό λαό αναγνωρίζοντας τη γενοκτονία που διεπράχθη εις βάρος του, όπως εκφράζεται με προηγούμενα ψηφίσματα του Ευρωπαϊκού Κοινοβουλίου σχετικά με το καθεστώς της Τουρκίας ως υποψήφιας για προσχώρηση (από την 18η Ιουνίου 1987 έως την 1η Απριλίου 2004)·

40. πιστεύει ότι οι κυβερνήσεις της Τουρκίας και της Αρμενίας πρέπει να συνεχίσουν τη διαδικασία συμφιλίωσης, ενδεχομένως με τη βοήθεια διμερούς επιτροπής ανεξαρτήτων εμπειρογνωμόνων, ούτως ώστε να ξεπεραστούν ρητά οι τραγικές εμπειρίες του παρελθόντος· ζητεί από την τουρκική κυβέρνηση να ανοίξει εκ νέου τα σύνορα με την Αρμενία το ταχύτερο δυνατ

41. καλεί την Επιτροπή και το Συμβούλιο να απαιτήσουν από τις τουρκικές αρχές την επίσημη αναγνώριση της ιστορικής πραγματικότητας της γενοκτονίας των Αρμενίων το 1915 και το σύντομο άνοιγμα των συνόρων μεταξύ Τουρκίας και Αρμενίας το ταχύτερο δυνατό, σύμφωνα με τα ψηφίσματα που ενέκρινε το Ευρωπαϊκό Κοινοβούλιο από το 1987 έως το 2004·

42. στο πλαίσιο της συνεχούς βελτιώσεως της σταθερότητας στην περιοχή και ενθαρρύνσεως καλυτέρων σχέσεων με τους γείτονές της, καλεί την Τουρκία να επιδεικνύει ευαισθησία για τις ανάγκες των κρατών αυτών σε νερό, με ιδιαίτερη μνεία στην ελώδη περιοχή της Κάτω Μεσοποταμίας στο Ιράκ και το Ιράν, όπου η ροή των υδάτων έχει μειωθεί σημαντικά εξαιτίας της κατασκευής του Φράγματος Ατατούρκ· ζητεί να σχηματίσει η Τουρκία ομάδες εργασίας με τους γείτονές της, συμπεριλαμβανομένης της Συρίας, για να εξασφαλίζεται η δίκαιη και επί ίσης βάσεως κατανομή των υδάτων από ποταμούς ο άνω ρους των οποίων βρίσκεται στην Τουρκία·

43. επαναλαμβάνει την έκκλησή του προς τις τουρκικές αρχές να τερματίσουν αμέσως όλες τις δραστηριότητες που εισάγουν διακρίσεις και δημιουργούν δυσκολίες για τις θρησκευτικές μειονότητες και κοινότητες, μεταξύ άλλων στους τομείς των δικαιωμάτων ιδιοκτησίας, του νομικού καθεστώτος, των σχολείων και της εσωτερικής διοίκησης, των διατάξεων χωροταξίας και της εκπαίδευσης του κλήρου, και ζητεί ως πρώτο σαφές σήμα εφαρμογής την άμεση επαναλειτουργία της Ελληνορθόδοξης Ιερατικής Σχολής της Χάλκης και τη δημόσια χρήση του εκκλησιαστικού τίτλου του Οικουμενικού Πατριαρχείου· καλεί την Τουρκία, λαμβάνοντας υπόψη τις τρέχουσες δυσκολίες, να ενεργήσει σύμφωνα με τη σχετική νομολογία του Ευρωπαϊκού Δικαστηρίου των Ανθρωπίνων Δικαιωμάτων· ζητεί την αναγνώριση και προστασία των Αλεβιτών, συμπεριλαμβανομένης της αναγνώρισης των Οίκων Cem ως θρησκευτικών κέντρων· ζητεί όλη η θρησκευτική εκπαίδευση να είναι εθελοντική και να μην καλύπτει μόνο τη σουνιτική θρησκεία· ζητεί την προστασία των θεμελιωδών δικαιωμάτων όλων των χριστιανικών μειονοτήτων και κοινοτήτων στην Τουρκία (λ.χ. Ελλήνων της Κωνσταντινούπολης, της Ίμβρου και της Τενέδου·

44. αν και σέβεται τη δημοκρατική θέληση της ελληνοκυπριακής κοινότητας, λυπάται διότι δεν κατόρθωσε να καταλήξει σε λύση και καλεί τις τουρκικές αρχές να διατηρήσουν την εποικοδομητική τους στάση για την εξεύρεση διευθέτησης του κυπριακού ζητήματος που θα οδηγήσει σε δίκαιη λύση η οποία θα προκύψει από διαπραγματεύσεις με βάση το σχέδιο Ανάν και τις αρχές επί των οποίων έχει ιδρυθεί η ΕΕ, και να προβούν σε ταχεία απόσυρση των δυνάμεών τους, σύμφωνα με τα σχετικά ψηφίσματα των Ηνωμένων Εθνών, εφαρμόζοντας συγκεκριμένο χρονοδιάγραμμα· πιστεύει ότι αυτή η απόσυρση των τουρκικών δυνάμεων είναι απαραίτητο βήμα στην κατεύθυνση της περαιτέρω εκτόνωσης της κρίσης, της επανάληψης του διαλόγου μεταξύ των μερών και της προετοιμασίας για βιώσιμη λύση· καλεί τις τουρκικές αρχές να αναγνωρίσουν την Κυπριακή Δημοκρατία· επισύρει την προσοχή των τουρκικών αρχών στο γεγονός ότι οι σχετικές διαπραγματεύσεις είναι διακυβερνητικές διαπραγματεύσεις μεταξύ της Τουρκίας, αφενός, και των 25 μελών της ΕΕ, αφετέρου· η Κυπριακή Δημοκρατία είναι ένα από αυτά τα κράτη μέλη· η έναρξη διαπραγματεύσεων υπονοεί σαφώς την αναγνώριση της Κύπρου από την Τουρκία·

45. καλεί το Συμβούλιο να πραγματοποιήσει τις υποσχέσεις και να τερματίσει την απομόνωση της τουρκοκυπριακής κοινότητας· αναμένει την ταχεία έκδοση των δύο κανονισμών σχετικά με την οικονομική βοήθεια και τις εμπορικές σχέσεις με το βόρειο τμήμα της νήσου·

46. υπενθυμίζει στις τουρκικές αρχές την ανάγκη να επιλυθούν οποιεσδήποτε εκκρεμείς αντιδικίες με γειτονικά κράτη σύμφωνα με τον Χάρτη των Ηνωμένων Εθνών και τις σχετικές συνθήκες· υπενθυμίζει περαιτέρω στις τουρκικές αρχές τον αντίκτυπο που θα έχουν στην ενταξιακή διαδικασία οι σχέσεις καλής γειτονίας και η αποχή από απειλές και από στρατιωτικές δραστηριότητες που δημιουργούν ένταση· όπως ορίζεται στα συμπεράσματα του Ευρωπαϊκού Συμβουλίου του Ελσίνκι, σε περίπτωση μη συμφωνίας, τα εκκρεμή ζητήματα οριοθέτησης πρέπει να παραπεμφθούν στο Διεθνές Δικαστήριο με στόχο την οριστική τους διευθέτηση· κα λεί, επίσης, τις τουρκικές αρχές να άρουν όλους τους υφισταμένους π εριορισμούς όσον αφορά τα σκάφη που φέρουν κυπριακή σημαία, τα οπο ία συμμετέχουν στις εμπορικές δραστηριότητες ενός κράτους μέλους της ΕΕ·

47. καλεί την Επιτροπή να συμπεριλάβει στην αναθεωρημένη εταιρική σχέση προσχώρησης όλες τις απαραίτητες πολιτικές μεταρρυθμίσεις και τονίζει την ανάγκη για συνεχή και αποτελεσματική κοινοτική ενίσχυση με βάση αναθεωρημένη εταιρική σχέση προσχώρησης, προσαρμοσμένη όσο το δυνατόν περισσότερο στις ανάγκες της Τουρκίας όσον αφορά την τήρηση των κριτηρίων της Κοπεγχάγης·

48. ζητεί από την Επιτροπή, το Συμβούλιο και τα κράτη μέλη να λάβουν όλα τα αναγκαία μέτρα για να τεθεί σε ισχύ το Ευρωπαϊκό Σύνταγμα, έτσι ώστε η ΕΕ να εξασφαλίσει τις προϋποθέσεις για την ομαλή λειτουργία της και να ενισχύσει τις δυνατότητές της να απορροφά νέα κράτη μέλη·

49. χαιρετίζει τη σύσταση της Επιτροπής για παρακολούθηση της εφαρμογής των νομοθετικών μεταρρυθμίσεων, του σεβασμού των αρχών της ελευθερίας και δημοκρατίας, του σεβασμού των ανθρωπίνων δικαιωμάτων, των θεμελιωδών ελευθεριών και του κράτους δικαίου, και τη δέσμευσή της να προτείνει, ευθυγραμμιζόμενη με τη Συνθήκη για την Ευρωπαϊκή Ένωση και το Σύνταγμα της Ευρώπης, τη διακοπή των διαπραγματεύσεων σε περίπτωση σοβαρών και κατ' εξακολούθηση παραβιάσεων των εν λόγω αρχών· καλεί μετ' επιτάσεως την Επιτροπή και το Συμβούλιο να διαβουλευτούν για το θέμα αυτό με το Κοινοβούλιο·

50. υπενθυμίζει τα συμπεράσματα του Ευρωπαϊκού Συμβουλίου της 21- 22 Ιουνίου 1993, με τα οποία τίθενται τα κριτήρια της Κοπεγχάγης για την ένταξη στην ΕΕ και καλεί το Ευρωπαϊκό Συμβούλιο, στην απόφασή του για έναρξη διαπραγματεύσεων με την Τουρκία, να δηλώσει ότι η ικανότητα της Ένωσης να απορροφήσει την Τουρκία ως μέλος, με παράλληλη διατήρηση της ορμής της ευρωπαϊκής ολοκλήρωσης, αποτελεί σημαντικό ενταξιακό κριτήριο, από την οπτική γωνία τόσο της Ένωσης όσο και των υποψηφίων χωρών·

51. ενθαρρύνει τις τουρκικές αρχές να συνεχίσουν τις μεταρρυθμίσεις προς ενίσχυση των μηχανισμών προστασίας των ανθρωπίνων δικαιωμάτων, όπως η παροχή στους πολίτες της δυνατότητας να καταθέτουν μήνυση ενώπιον ανεξαρτήτου οργάνου· θεωρεί, στο πλαίσιο αυτό, σημαντική την καθιέρωση, στο εγγύς μέλλον, του θεσμού του Διαμεσολαβητή·

52. υπογραμμίζει, στο πλαίσιο αυτό, τη σημασία των προγραμμάτων ανταλλαγής και κατάρτισης των δικαστικών υπαλλήλων και των δικαστών, καθώς και την αρωγή σε συμπόσια επί του κοινοτικού δικαίου, τα οποία η Τουρκία ξεκίνησε σε συνεργασία με την ΕΕ και ορισμένα κράτη μέλη της, καθώς και με το Συμβούλιο της Ευρώπης·

53. διαπιστώνει με ενδιαφέρον την πρόοδο που έχει σημειωθεί στο πλαίσιο των οικονομικών κριτηρίων και συγκεκριμένα τη συμμόρφωση της Τουρκίας προς το κοινοτικό κεκτημένο στους τομείς της ενέργειας, της βιομηχανικής πολιτικής, της έρευνας και των τηλεπικοινωνιών· θεωρεί, ωστόσο, ότι αυτή υπήρξε άνιση σε διάφορους τομείς, γεγονός που απαιτεί τουλάχιστον τέσσερις μεταρρυθμίσεις: απαιτείται ενισχυμένη διοικητική ικανότητα για την εφαρμογή και ενίσχυση του κεκτημένου, λειτουργικά ανεξάρτητη αρχή για τον έλεγχο της κρατικής βοήθειας, αύξηση των κεφαλαίων για επιστημονικούς και ερευνητικούς σκοπούς διότι η ικανότητα της Τουρκίας παραμένει περιορισμένη λόγω του χαμηλού επιπέδου δαπανών ως ποσοστού του ΑΕγχΠ και αναθεώρηση του νομικού πλαισίου για τον τομέα των τηλεπικοινωνιών, με σκοπό την αλλαγή της διάρθρωσης της αγοράς η οποία κυριαρχείται από μεγάλες και ισχυρές επιχειρήσεις·

54. καλεί την Επιτροπή και το Συμβούλιο να δίνουν συνέχεια, ανά έτος, στη μελέτη αντικτύπου και να διεξαγάγουν άλλες σχετικές μελέτες σχετικά με την ενδεχόμενη προσχώρηση της Τουρκίας, συμπεριλαμβανομένων των απαραίτητων μεταρρυθμίσεων των πολιτικών της ΕΕ και να παρουσιάζουν τα συμπεράσματά τους στο Ευρωπαϊκό Κοινοβούλιο και στα εθνικά κοινοβούλια των κρατών μελών της ΕΕ·

55. τονίζει ότι μόνο εάν καταδείξει την προθυμία της να ενστερνιστεί τις αξίες της ΕΕ, μέσω αποφασιστικής εφαρμογής και συνεχών μεταρρυθμίσεων, θα είναι σε θέση η Τουρκία να εξασφαλίσει το αναντίστρεπτο της μεταρρυθμιστικής διαδικασίας και να συγκεντρώσει την απαραίτητη υποστήριξη της κοινής γνώμης της ΕΕ· αναμένει από την Επιτροπή και το Συμβούλιο να αποδείξουν με στοιχεία την επέλευση των επιτευγμάτων αυτών·

56. καλεί, στο πλαίσιο αυτό, την Επιτροπή και το Συμβούλιο να υποβάλλουν στο Ευρωπαϊκό Κοινοβούλιο και στα εθνικά κοινοβούλια των κρατών μελών έκθεση ανά έτος σχετικά με την πρόοδο της Τουρκίας προς την εκπλήρωση των πολιτικών κριτηρίων, και να συμπεριλάβουν στην έκθεση αυτή όλα τα επαληθευμένα περιστατικά βασανιστηρίων που έχουν αναφερθεί μέσα στο έτος και τον αριθμό των τούρκων αιτούντων άσυλο που έχουν γίνει δεκτοί από κράτη μέλη της ΕΕ εντός του έτους·

57. προτρέπει την Επιτροπή, από την στιγμή που έχουν αρχίσει οι διαπραγματεύσεις για τα διάφορα κεφάλαια, να συστήσει, σε περίπτωση σοβαρής και επίμονης παραβίασης των αρχών της ελευθερίας, της δημοκρατίας, του σεβασμού των ανθρωπίνων δικαιωμάτων και των θεμελιωδών ελευθεριών και του κράτους δικαίου, και ύστερα από διαβούλευση με το Ευρωπαϊκό Κοινοβούλιο, την αναστολή των διαπραγματεύσεων κατά τη Συνθήκη για την Ευρωπαϊκή Ένωση·

58. επισημαίνει ότι οι διαπραγματεύσεις με την Τουρκία μπορούν να περατωθούν μόνο μετά τον καθορισμό των δημοσιονομικών προοπτικών της ΕΕ για την περίοδο από το 2014 και μετά·

59. θεωρεί ότι οι δημοσιονομικές επιπτώσεις της ένταξης της Τουρκίας στην ΕΕ μπορούν να εκτιμηθούν πλήρως μόνο όταν οι παράμετροι για τις οικονομικές διαπραγματεύσεις με την Τουρκία έχουν καθοριστεί στο πλαίσιο των δημοσιονομικών προοπτικών μετά το 2014·

60. τονίζει ότι η σύσταση της Επιτροπής για διαπραγμάτευση μακρών μεταβατικών περιόδων, ειδικών διευθετήσεων σε τομείς όπως οι διαρθρωτικές πολιτικές και η γεωργία, και μόνιμων διασφαλίσεων για την ελεύθερη κυκλοφορία των εργαζομένων στη συμφωνία προσχώρησης δεν πρέπει να έχει αρνητικό αντίκτυπο στις προσπάθειες της Τουρκίας να ευθυγραμμισθεί με το κεκτημένο·

61. θεωρεί ότι η δυνατότητα της Ευρωπαϊκής Ένωσης να δεχθεί νέα κράτη μέλη αποτελεί προϋπόθεση, καθόσον συνιστά τμήμα των κριτηρίων της Κοπεγχάγης, και, κατά συνέπεια, πιστεύει ότι η Ευρωπαϊκή Ένωση θα πρέπει να διαθέτει μεταρρυθμιστική ικανότητα σε πολιτικό και θεσμικό πλαίσιο·

62. υπογραμμίζει τη βαρύτητα της γνώμης των πολιτών της ΕΕ σχετικά με την ενδεχόμενη Συμφωνία Προσχώρησης· ως εκ τούτου, καλεί την τουρκική κυβέρνηση και την Επιτροπή, υπό το πρίσμα του τρίτου πυλώνα, να ξεκινήσουν εκστρατεία για την ενημέρωση των πολιτών τόσο της ΕΕ όσο και της Τουρκίας με προγράμματα ανταλλαγών που θα αναπτύσσουν την επίγνωση για τη διαδικασία ολοκλήρωσης και θα καλλιεργούν την αμοιβαία κατανόηση· αναμένει από την Επιτροπή απτές προτάσεις για δράση ώστε να στηριχθεί αποτελεσματικά αυτή η διαδικασία και να προωθηθεί ο βαθύτερος πολιτικός και πολιτιστικός διάλογος ανάμεσα στην κοινωνία της ΕΕ και την τουρκική κοινωνία· υπογραμμίζει ότι η διαδικασία σύγκλισης της Τουρκίας στα κριτήρια της ΕΕ πρέπει να διεξαχθεί με δικαιοσύνη και διαφάνεια·

63. υπογραμμίζει ότι το άνοιγμα των διαπραγματεύσεων θα αποτελέσει την αφετηρία μακράς διαδικασίας, η οποία από τη φύση της έχει ανοικτό τέλος και δεν οδηγεί προκαταβολικά και αυτόματα σε ένταξη· υπογραμμίζει, ωστόσο, ότι ο στόχος των διαπραγματεύσεων είναι η ένταξη της Τουρκίας στην ΕΕ, αλλά ότι η πραγμάτωση αυτής της φιλοδοξίας θα εξαρτηθεί από τις προσπάθειες των δύο πλευρών· επομένως, η ένταξη δεν είναι αυτόματη συνέπεια της έναρξης των διαπραγματεύσεων·

64. είναι της γνώμης ότι στο πλαίσιο της ενδεχόμενης ένταξης της Τουρκίας απόκειται τώρα στις τουρκικές αρχές να αποδείξουν ότι μπορούν πράγματι να εκπληρώσουν τα πολιτικά κριτήρια της Κοπεγχάγης και να επιβεβαιώσουν επί παρατεταμένη χρονική περίοδο ότι η διαδικασία των μεταρρυθμίσεων, οι οποίες θα πρέπει να συνεχισθούν και να εφαρμοστούν, είναι θεμελιώδης και μη αναστρέψιμη·

65. καλεί τις τουρκικές αρχές να ενθαρρύνουν συχνές επισκέψεις από το Ευρωπαϊκό Κοινοβούλιο καθώς και το διάλογο μαζί του, χωρίς περιορισμούς·

66. θεωρεί ότι ανεξαρτήτως του αν περατωθούν επιτυχώς οι διαπραγματεύσεις, οι σχέσεις μεταξύ της ΕΕ και της Τουρκίας πρέπει να εξασφαλίζουν ότι η Τουρκία παραμένει πλήρως συνδεδεμένη στις ευρωπαϊκές δομές·

67. θεωρεί ότι πρέπει να γίνει σύσταση για άνοιγμα των ενταξιακών διαπραγματεύσεων, εφόσον συμφωνηθεί ότι:

- στην πρώτη φάση των διαπραγματεύσεων, δίνεται προτεραιότητα στην πλήρη εκπλήρωση των πολιτικών κριτηρίων· κατά συνέπεια, η ημερήσια διάταξη των διαπραγματεύσεων σε υπουργικό επίπεδο θα αρχίσει με εκτίμηση της πλήρωσης των πολιτικών κριτηρίων, ιδίως στους τομείς των ανθρωπίνων δικαιωμάτων και του πλήρους φάσματος των θεμελιωδών ελευθεριών, τόσο στη θεωρία όσο και στην πράξη, παράλληλα με τη δημιουργία ευκαιριών για να τεθούν άλλα κεφάλαια στην ημερήσια διάταξη των διαπραγματεύσεων·

- σύμφωνα με τις απαιτήσεις της Επιτροπής, έξι σημαντικά εναπομένοντα νομοθετικά κείμενα πρέπει να εκδοθούν και να τεθούν σε εφαρμογή πριν την έναρξη των διαπραγματεύσεων·

- έχουν πλήρως τεθεί σε λειτουργία όλοι οι μηχανισμοί που μελετά η Επιτροπή ώστε να εξασφαλίζεται στενή παρακολούθηση, έντονος πολιτικός διάλογος και ενδεχόμενη αναστολή, εάν παραστεί αναγκαίο, των διαπραγματεύσεων·

68. λαμβάνοντας υπόψη τη γενική πρόοδο που σκιαγραφείται στην έκθεση της Επιτροπής και λαμβάνοντας υπόψη τις ανωτέρω διατάξεις αυτού του ψηφίσματος, καλεί το Ευρωπαϊκό Συμβούλιο να αρχίσει διαπραγματεύσεις με την Τουρκία χωρίς περιττή καθυστέρηση·

69. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, στο Γενικό Γραμματέα του Συμβουλίου της Ευρώπης, στον Πρόεδρο του Ευρωπαϊκού Δικαστηρίου Ανθρωπίνων Δικαιωμάτων, καθώς και στην κυβέρνηση και στο κοινοβούλιο της Τουρκίας.

[1] Δεν έχει ακόμη δημοσιευτεί στην Επίσημη Εφημερίδα.

[2] Κείμενα που εγκρίθηκαν, P5_TA(2004)0274.

[3] ΕΕ C68Ε της 18.3.2004, σ. 592.

--------------------------------------------------